Wii U

vinheta|Wii U e Wii U GamePad
vinheta|Logo de la consòla
La **Wii U** es una consòla de videojòcs domestica de Nintendo. Foguèt lançada en l'America del Nòrd lo 18 de novembre de 2012; arribèt en Euròpa lo 30 del meteis mes.

Successora de la Wii e destinada als jogaires mai experimentats, la Wii U comencèt la ochena generacion de consòlas e competiriá amb la PlayStation 4 de Sony e l'Xbox One de Microsoft. Ne foguèron vendudas 13,56 milions d'unitats e foguèt seguida per la Nintendo Switch en 2017.

## Caracteristicas

### Contrarotlaires
vinheta|Lo Wii U GamePad en version blanca.
Lo contrarotlaire principal de la Wii U es lo Wii U GamePad. La caracteristica principala n'es un ecran tactil qu'es utilizat pels jòcs coma acompanhament de l'ecran del televisor. Lo Wii U GamePad admet la comunicacion de camp pròche; permet d'utilizar de cartas de crèdit qu'utilizan aquesta foncionalitat e tanben de figuretas coma los *[[amiibo]]*.

La Wii U es tanben compatibla amb los contrarotlaires e accessòris de la Wii, dont lo Wii Remote. Pòdon èsser utilizats amb de jòcs Wii e Wii U que los admeton; en fach, son necessaris per jogar a qualques jòcs Wii U, coma *[[Wii Sports Club]]*.

### Retrocompatibilitat
La Wii U es compatibla amb los jòcs Wii. Pòdon èsser jogats dempuèi la foncionalitat *Wii Menu*, que reavia la consòla dins un mòde Wii limitat. Los jòcs Wii pòdon pas èsser contrarotlats amb lo Wii U GamePad. Lo mòde Wii es pas compatible amb fòrça foncionalitats, coma lo *Photo Channel*, WiiConnect24, l'enviament de messatges o los jòcs GameCube. Pasmens, qualques modificacions creadas per la comunautat reactivan aquestas foncionalitats.

Una aplicacion lançada per Nintendo permet lo transferiment de las donadas d'una Wii a una Wii U, a l'excepcion d'aquelas ligadas a las foncionalitats çai sus.

### Grafics
La Wii U permet de grafics fins a 1080p amb HDMI. Foguèt la primièra consòla Nintendo a èsser compatibla amb de grafics HD. Los jòcs Wii son afichats dins lor resolucion estandard originala.

### Foncionalitats en linha
La Wii U utiliza la plataforma Nintendo Network pel servici en linha, tanben utilizada per la Nintendo 3DS. Los servicis ofèrts per la plataforma permeton als utilizaires fòrça opcions a travèrs Internet, coma jogar a de jòcs en linha, telecargar e crompar d'aplicacions e de jòcs sus Nintendo eShop o far de trucadas vidèo amb lors amics sus *Wii U Chat*.

De mai, la consòla introdusiguèt lo servici Miiverse, una ret sociala que permetiá als jogaires d'interagir dins de comunautats en basa sus cada jòc. Se poiriá compartir de capturas d'ecran e de nòtas o de dessenhs manuscriches. Qualques jòcs avián d'integracions amb Miiverse e mostravan de publicacions d'autres jogaires dins lo jòc.

La Wii U a tanben un navegador web.

La màger part dels servicis en linha son ara indisponibles. Los servicis de Wii U Chat e de Miiverse foguèron barrats lo 8 de novembre de 2017. La botiga Nintendo eShop foguèt barrada mai tard lo 27 de març de 2023. Fin finala, lo servici multijogaire en linha de Nintendo Network foguèt barrat lo 9 d'abril de 2024.

## Jòcs
Los jòcs Wii U èran venduts en dos formats: fisicament, o digitalament a travèrs Nintendo eShop (aqueste darrièr es ara indisponible). Los jòcs fisics utilizan de discs optics similars als Blu-ray.Los jòcs mai venduts ne son *[[Mario Kart 8]]*, *[[Super Mario 3D World]]* e *[[New Super Mario Bros. U]]*. D'autres jòcs importants de Nintendo son *[[Super Smash Bros. for Nintendo 3DS e Wii U|Super Smash Bros. per Wii U]]*, *[[Super Mario Maker]]* e *[[Splatoon]]*; aqueste darrièr comencèt una de las franquicias mai popularas de l'entrepresa.

## Nòtas e referéncias